
Avan la yuro 


Avan la yuro sidas pordisto. A ta pordisto 
venas homo del ruro qua demandas enirar a 
la yuro. Ma la pordisto dicas, ke lu ne 
tatempe darfas permisar lu enirar. La homo 
pripensas, e pose questionas, ka lu plu tarde 
esos permisata enirar. ‘Posible,’ dicas la 
pordisto, ‘ma ne nun.’ Tatempe la pordo a 
la yuro esas apertita, segun kustumo, e la 
pordisto marchas adlatere, do la homo 
inklinas su por regardar adinterne. La 
pordisto remarkante lo ridas e dicas: ‘Se to 
tante multe tentas tu, probez ol malgre mea 
interdikto. Ma atencez: Me esas forta. E me 
esas nur la maxim basranga pordisto. Ma de 
l’una chambro a l’altra stacas pordisti, l’una 
plu forta kam l’altra. Me ne toleras mem un 
videto di la triesmo.’ La rurano ne 

expektabis tala desfacilaji: la yuro devas 
esar acesebla da omnu, lu opinionas, ma 
nun per plu atencoze regardar la pordisto 
portanta fur-mantelo, lua nazego pintizita e 
lua longa, dina, nigra Tatar-barbo, lu 
decidas, ke esas plu bona vartar til ke lu 
permisesas enirar. La pordisto donas 
skabelo a lu e permisas lu sideskar ye la 
latero di la pordo. Ibe lu sidas dum dii e 
yari. Lu multafoye probas enirar, e lu tedas 
la pordisto per sua demandi. La pordisto 
ofte kurte inquestas, questionas pri lua 
hemlando e pri multo altra, ma oli esas 
questioni indiferenta, tala questioni quala 
eminenti questionas, e fine lu sempre dicas, 
ke lu ne ja darfas lasar lu enirar. La homo, 
qua provizabis su per multa kozi por sua 
voyajo, spensas omno, irge quante precoza, 
por subornar la pordisto. Ta pordisto 
recevas omno, ma recevante dicas, ‘Me 
prenas to nur por ke vu ne supozez, ke vu 
faliis facar omno.’ Dum la multa yari, la 
homo preske kontinue observas la pordisto. 
Lu oblivias l’altra pordisti, ed ica pordisto 
semblas esar l’unika obstaklo ad enirar a la 
yuro. Lu maledikas la mala chanco, 
senpense e laute dum l’unesma yari; plu 
tarde, oldeskante, lu ankore murmuras a su. 
Lu infanteskas e, pro ke pos studiir la 

pordisto dum longa yari lu konoceskas 
mem la pulci en lua fur-kolumo, lu mem 
demandas, ke la pulci helpez persuadar la 
pordisto. Fine lua vid-povo febleskas, e lu 
ne savas, sive omno ya cirkume plu 
obskureskas sive sua okuli nur trompas lu. 
Ma lu nun rikonocas, en l’obskureso, lumo 
qua ne-extingeble venas del pordo di la 
yuro. Nun lu ne tre longe vivos. Ante 
mortar, lu kolektas en sua kapo sua omna 
experienci de la tota tempo en un questiono 
ne ja pozita a la pordisto. Lu facas 
manusigno, nam lu ne plus povas levar sua 
korpo rigideskanta. La pordisto mustas 
profunde inklinar su, nam la granda difero 
chanjis la situeso desfavore a la homo. 
‘Quon tu ankore volas saveskar, ka?’ 
questionas la pordisto, ‘tu es nesaturebla.’ 
‘Omnu probas atingar la yuro,’ dicas la 
homo, ‘do pro quo, dum tante multa yari, 
nulu ecepte me demandis enirar?’ La 
pordisto komprenas, ke la homo ja mortas 
e, por atingar lua audo-povo velkanta, 
klamas a lu, ‘Hike nulu altra povus enirar, 
pro ke ca enireyo esas asignata nur a tu. Me 
nun klozos ol.’ 



Pagino antiqua 


Semblas, ke multo neglijesis en la defens- 
sistemo di nia lando. Ni ne atencis ol til nun 
ma atencis nia laboro dial; ma nun eventas 
to quo desquietigas ni. 

Me havas shuifeyo en la placo avan la 
palaco dil Imperiestro. Me apene forpozas 
mea shutri, ye l’unesma brileto di jornesko, 
kande me vidas soldati armizita ja 
postenizita ye la boko di omna strado qua 
atingas la placo. Ma ta soldati ne esas le nia, 
li esas evidente nomadi del Nordo. Per 
maniero nekomprenebla da me, li avancabis 
direte aden la chefurbo, quankam ol esas 
fora del frontiero. Omnakaze, li esas hike; 
omnamatine semblas, ke esas plu multi de 
li. 

Segun lia naturo, li kampas sub la libera 
cielo, nam li odias domi. Li okupas su per 
akutigar glavi, per kultel-tranchar flechi e 
per praktikar kavalk-arto. Ek ta placo 
pacoza, sempre sorgeme netigita, li facas 
advera stablo. Ni ya esforcas de tempo a 
tempo forbalayar adminime la maxim mala 
sordidaji, ma sempre min ofte, nam la 
laboro esas vana e, pluse, endanjerigas ni, 
timante ke ni falez sub la hufi di la kavali 
sovaja o kripligesez per la stroki di la flogili. 

Parolar kun la nomadi esas neposibla. Li 
ne savas nia linguo, fakte, li apene havas 
sua propra linguo. Li komunikas l’una a 
l’altra quale chuvi komunikas. Tala kroaso 
quala to di chuvi esas sempre en nia oreli. 
Nia viv-manieron e nia institucin li nek 
komprenas nek deziras komprenar. Or, li ne 
volas komprenar mem nia manusigno- 
linguo. On povas gestar a li til ke on 
luxacas mandibulo e karpi e li ankore ne 
komprenas e nultempe komprenos. Li ofte 
grimasas; lore la blankeso di lia okuli 
aparas e spumo kovras lia labii, ma to 
signifikas nulo; li facas lo pro ke esas lia 
naturo facar lo. Irge quan li bezonas, li 
prenas. On ne darfas nomar to prenar per 
koakto. Li sizas ulo ed on nur forstacas e 
lasas li sizar. 

Li anke prenis multa vari de mea stoko. 
Ma me ne darfas plendar, vidante quale la 
buchisto, exemple, sufras trans la strado. 
Tam balde kam lu adportas karno, la 
nomadi sizas ol de lu e glutachas ol. Mem la 
kavali devoras karno; sat ofte kavalisto e 
sua kavalo jacas l’una apud l’altra, li amba 
mordas la sama karnajo, de amba extremaji. 
La buchisto esas nervoza e ne audacas 
haltigar sua karno-livraji. Ni komprenas, 
tamen, e suskriptas pekunio por entratenar 
lu. Se la nomadi obtenus nula karno, qua 
savas to quon li facus; omnakaze, qua savas 
to quon li facos, mem omnadie obtenante 
karno. 

Ne longe ante nun la buchisto pensis, ke 
lu adminime sparez su la laboro buchar, ed 
ulmatine adduktis bovo vivanta. Ma lu 
nultempe itere audacos facar lo. Me jacis 
dum tota horo, sternita sur la pavimento en 
la dopajo di mea shuifeyo, la kapo kovrita 
per omna vesti e tapisi e kuseni quin me 
havas, nur por evitar audar la bramado di ta 
bovo, adsur qua la nomadi omnalatere 
saltis, arachis peceti ek olua karno vivanta 
per sua denti. Longatempe esabis tranquila 
ante ke me riskis ekirar; li jacis vinkita 
cirkum la restaji dil kadavro quale ebriuli 
cirkum vin-barelo. 

Esis tafoye ke me imaginis, ke me advere 
vidas rimperiestro ipsa ye fenestro dil 
palaco; lu kustumale nultempe eniras ta 
extera chambri ma pasas sua omna tempo 
en la gardeno maxim interna; ma tafoye lu 
stacis, o tale semblis a me, ye un del 
fenestri, spektis l’eventi avan sua rezideyo 
per kapo inklinita. 

‘Quo eventos?’ ni omna demandas ni. 
‘Quante longe ni povas subisar ca charjo e 
tormento? La palaco dil Imperiestro atraktis 
la nomadi adhike ma lu ne savas 
qualmaniere retropulsar li. La pordego 
restas klozita; la gardisti, qui olime sempre 
ceremoniale enmarchis ed ekmarchis, restas 
inkluzita dop fenestri stangizita. Salvar nia 
lando fidesas a ni mestieristi e komercisti; 
ma ni ne esas kapabla traktar tala tasko; ni 
neanke pretendas esar kapabla. Ito esas ula 
sorto de deskonkordo; ed ol ruinos ni.’ 


13 



Fratocido 


Esas pruvita, ke la ocido esis facita 
talmaniere: 

Schmar, la ocidero, postenizis su ye 
cirkume non kloki nokte en klara lunlumo 
proxime a la stradangulo ube Wese, la 
viktimo, mustas turnar su de la stradeto ube 
esas sua kontoro aden la stradeto ube lu 
lojas. 

La aero noktal esis trepidigante kolda. 
Ma Schmar portis nur dina blua vestaro; la 
vestono anke esis desbutonagita. II sentis 
nula koldeso; pluse, il sempre movis. Ilua 
armon, mi-bayoneto e mi-koquokultelo, 
tote expozita, il retenis sempre ferme en la 
manuo. II regardis la kultelo en la lumo di 
la luno; la lamo cintilifis; ne sat multe por 
Schmar; il frapis ol an la briki di la pavaro 

til ke la cintili flugis; regretis lo, forsan; por 
reparar la domajo, tranis ol quale violin- 
arko trans la suolo di sua boto, avane 
inklinante su, stacante sur un gambo, ed 
askoltis e la akutigado di la kultelo e por 
irga sono de la fatala apud-strado. 

Pro quo Pallas, privata civitano qua 
proxime spektis to omna de sua fenestro en 
la unesma etajo, permisas to eventar? 
Desintrikez la misterii di naturo homala! La 
kolumo trusita, la chambro-robo zonizita 
cirkum lua korpo korpulenta, il stacas 
adinfre regardante, agitas sua kapo. 

E plu fore per kin domi, diagonale trans 
la strado de lu, siorino Wese, portante 
mantelo ek fox-furo super sua nokto-robo, 
ekregardas por sua spozulo qua canokte 
nekustumale longatempe hezitis. 

Tandem sonas la pord-klosho di la 
kontoro di Wese, tro laute por pord-klosho, 
super la urbo ed adsupre a cielo, e Wese, 
nokto-laboristo diligenta, ekvenas la 
edifico, ankore nevidebla en ta stradeto, 
anuncata nur da la sono di la klosho; la 
pavaro quik kontas ilua nelauta pedpazi. 

Pallas fore avane inklinas su; il ne darfas 
neatencar omno. Siorino Wese, quietigita 
da la klosho, bruisoze klozas sua fenestro. 
Ma Schmar genupozas; pro ke nula altra 

parti di la korpo esas nuda, il presas nur sua 
vizajo e sua manui an la pavaro; quankam 
omno esas koldega, Schmar brilas. 

Ye la sama stradangulo qua separas la du 
stradi, Wese pauzas; nur ilua bastono 
cirkumiras aden la altra strado por subtenar 
il. Subita kaprico. La cielo noktala invitas il, 
lo obskure blua e lo orea. Nesavante il 
adsupre regardas ol, nesavante il levas sua 
hachizita chapelo e pasas sua manuo trans 
sua hararo; nulo adsupre kolektas su kom 
shablono por indikar la futuro nemediata ad 
il; omno restas en sua plaso sensenca e ne- 
explorebla. Pri la ago ipsa, esas tre 
racionoza ke Wese avanirez, ma il avaniras 
a la kultelo di Schmar. 

‘Wese!’ kriachas Schmar stacante 
pedpinte, sua brakio extensita, la kultelo 
forte abasita, ‘Wese! Julia vane vartas!’ Ed 
addextre aden la fauco ed adsinistre aden la 
fauco e triesmafoye profunde aden la 
ventro plunjis la poniardo di Schmar. Aquo- 
rati fendita emisas tala sono quala venas de 
Wese. 

‘Facita,’ dicas Schmar, e jetas la kultelo, 
nun superflua e sangizita balasto, ye la 
domo maxim proxima. ‘Beateso di ocido! 
L’alejo, inspirata dal fluo dil sango di altru! 
Wese, old solano, amiko, birbankisto, 

sternata sur l’obskura strado. Pro quo tu ne 
es nur veziko plenigita per sango, por ke 
me sideskez adsur tu e tu tote desaparez? 
Ne omna deziri realigesas, ne omna flor- 
revi fruktifas; tua restaji solida hike jacas, ja 
indiferenta ad omna pedfrapo. Quo es la 
muta questiono quan tu dicas?’ 

Pallas, veneno strangulante sua korpo, 
stacas ye la duopla pordo di sua domo. 
‘Schmar! Schmar! Omno vidita, nulo 
neremarkita.’ Pallas e Schmar parregardas 
la unu la altru. La rezulturo di la parregardo 
satisfacas Pallas; Schmar konkluzas nulo. 

Siorino Wese, homamaso ya amba lateri, 
adavane hastas, sua vizajo oldigita pro 
hororo. La fur-mantelo apertesas, el krulas 
adsur Wese, la korpo noktorobizita 
apartenas ad il, la fur-mantelo qua drapiras 
la du quale la torfo di tombo apartenas a la 
homamaso. 

Schmar, desfacile supresante la lasta 
nauzeo, presis sua boko an la shultro di la 
policisto qua lejere forduktis il. 

En la galerio 


Se ula kavalkistino frajila e ftiziika en cirko 
sur kavalo shancelanta esus koaktita movar 
cirkle koram spektantaro nefatigebla da 
senkompata Chefo ociliganta flogilo dum 
monati sen intervalo, jirante sur la kavalo, 
jetante kisi, agitante la tayo, e se ta pleo 
dum la sencesa mujo dil orkestro e dil 
ventilatori durus aden la futuro sempre 
plularjeskanta, akompanata da sempre 
minlauteskanta ed itere plulauteskanta 
aplaudado di manui qui esas advere vapor- 
marteli, forsan lore yuna vizitanto en la 
galerio hastus adinfre per la longa eskalero 
tra omna etaji e plunjus aden la cirklo, 
krius ‘Haltez!’ tra la fanfari dil orkestro 
sempre adaptanta su. 

Ma ne esas tale; bela damo, blanka e reda, 
enflugas tra kurteni quin fieruli livreizita 
apertas avan el; la direktero devocoze 
serchante elua okuli respiras ye el quale 
bestio-farmisto; kom presorgo il levas el 
adsur la kavalo grize makulizita, quale se el 
esas sua nepotino maxim amata qua 
komencas voyajo danjeroza; il ne povas 
decidar donar la flogil-signalo; fine saltas a 
su-vinko; kuras direte a la kavalo, sua boko 
apertita; avide spektas la salti dil 
kavalkistino; apene kapabla komprenar 
elua habileso; esforcas avertar per klami 
Angla; il furioze reprimandas la 
kavalsorgisti tenanta ringi esar skrupuloze 
atencoza; la manui elevita, il pregas 
l’orkestro taceskar ante la granda saltego; 
fine levas la homineto de la kavalo 
tremanta, kisas elua amba vangi, ed 
opinionas, ke nula tributo del publiko 
suficas; dum ke el ipsa, apogante su an il, 
alte pedpinte, en jiranta polvo-nubo, la 
brakii extensita, la kapo retroe inklinata, 
deziras partigar sua joyo kun la tota cirko— 
pro ke to esas, la vizitanto al galerio pozas 
sua vizajo adsur la balustrado e, sinkante 
aden l’ultima march-muziko quale se aden 
pezoza sonjo, ploras sen remarkar. 

La nexta vilajo 


Mea avulo olime dicis: ‘Vivo es astonante 
kurta. Nun rimemorante, ol esas tante 
kompresita, ke me apene komprenas quale, 
exemple, yunulo povas decidar kavalkar a 
la nexta vilajo, sen timo ke—ultre acidenti 
desfortunoza—la tempo dil vivo ordinar e 
felica tote ne suficez por tante longa 
kavalko.’ 

La voyo adheme 


Videz la forco persuadanta di la aero pos 
sturmo! Mea meriti evidenteskas a me e 
vinkas me, quankam me ne rezistas, me 
konfesas. 

Me pazegas e mea ritmo esas la ritmo di 
la tota strad-latero, di la tota strado, di la 
tota quartero. Me responsas, e juste, pri 
omna frapeto an pordi od an la surfaci di 
tabli, omna tosto, amoranti sur liti, en 
l’eshafadi di nova edifici, presita l’una a 
l’altra an la dom-muri en stradeti obskura, 
o sur la divani di lupanaro. 

Me komparas mea pasinto a mea futuro, 
ma trovas, ke li amba esas admirinda, me ne 
povas preferar l’una o l’altra, e trovas nulo 
lamentinda ecepte la neyusteso di fato qua 
tante klare favoras me. 

Ma enirante mea chambro me divenas 
kelke meditema, sen renkontrir irgo 
meditinda an l’eskalero. Apertar la fenestro 
ed audar muziko ankore pleata en gardeno 
ne multe helpas. 


22 



Mesajo imperial 


L’Imperiestro—on dicas—sendis a vu, 
l’individuo, la regnato mizeroza, l’ombreto 
qua eskapabis maxim fore de la suno 
imperial, l’Imperiestro sendis rekte a vu 
mesajo de sua mort-lito. II igis la kuriero 
genupozar apud la lito e susuris la mesajo 
aden lua orelo; il konsideris ol kom tante 
grava, ke il igis la kuriero repetar ol aden 
sua propra orelo. Per kapsigno il konfirmis 
la korekteso di lo dicita. E koram omna 
spektanti di sua morto—omna obstakli esas 
ruptita, ed omna eminenti di sua imperio 
stacas en cirklo sur la larja ed altega 
eskaleri—koram ti omna il sendis la kuriero. 
La kuriero quik livas; viro forta e 
nefatigebla; extensante nun l’una, nun 
l’altra brakio, il iras tra la homamaso; se on 

rezistas, il indikas sua pektoro, ube esas la 
signo dil suno; do il facile avaniras, quale 
nulu altra. Ma la homamaso esas tante 
granda; lia hemi havas nula fino. Se esus 
libera agro, quale il rapideskus, e balde vu 
audus la splendida frapo di ilua pugni an 
vua pordo. Tamen, vice, quante vane il 
baraktas, il ankore presas su tra la chambri 
dil maxim interna palaco; il nultempe 
vinkos ol; e se il sucesus, nulo esus ganata; 
il ankore mustus baraktar adinfre per 
l’eskalero; e se il sucesus, nulo esus ganata; 
lu mustus trapazar la korti; e pose la korti 
di la duesma palaco inkluzanta; ed itere 
eskaleri e korti; ed itere palaco; e tale pluse 
tra yarmili; e se il tandem ekpasus l’extera 
pordego—ma to nultempe, nultempe povas 
eventar—la chefurbo rejal, la centro dil 
mondo, esas ibe avan il, plenigita per 
sordidaji en amasi. Nulu penetras adhike, 
tote ne ulu qua portas mesajo de 
mortintulo—Ma vu sidas ye vua fenestro e 
revas pri to, kande venas vespero. 

Ekregardo senreflekta 


Quon on facez dum ta dii printempal qui 
nun rapide venas? Matine la cielo esis griza, 
ma nun irante al fenestro, on surprizesas e 
pozas la vango an la klinko. 

La suno ja kushas su, ma infre on vidas, 
ke ol lumizas la vizajo di pueretino qua 
flanas e cirkume regardas, e samtempe on 
vidas l’ombro dil viro qua plu rapide venas 
dop el. 

E la viro ja preterpasas e la vizajo dil 
pueretino esas tre brilanta. 

Vesti 


Ofte, vidante robi havanta multa falduri, 
plisuri, e pendaji qui belege kovras belega 
korpi, me pensas, ke li ne longe tale restos, 
ma krumplesos neglatigeble, aquiros polvo 
tante dense en la brodaji ke esos neposibla 
forbrosar ol, e ke nulu deziras esar tante 
trista, tante ridinda, per omnadie metar la 
sama robo precoza, ed omnanokte desmetar 
ol. 

Ma me vidas yunini qui esas bela e 
montras muskuli ed osteti e glata pelo ed 
amasi di hari delikata, qui nihilominus 
omnadie aparas en ta sama luxa robo, 
sempre pozas la sama vizajo an la sama 
palmi, e lasas ol revelesar en spegulo. 

Nur ulfoye nokte, venante tarde de 
partio, ol semblas en la spegulo esar 

paruzita, bufata, polvoza, ja vidita da omnu, 
ed apene portebla. 

Konfuzeso komuna 


Experienco komuna rezultas en kofuzeso 
komuna. A mustas negociar grava afero 
kun B en H. Lu iras ad H por kunveno 
preliminara, facas la voyajo adibe en dek 
minuti, e retrovoyajas same, e riveninte, 
fanfaronas a sua familio pri la voyajo. Dum 
la sequanta dio il itere iras ad H, tafoye por 
konkluze kompletigar la negocio. Pro ke to 
evidente bezonos plura hori, A livas tre frue 
matine. Ma, quankam omna sequanta 
cirkonstanci, adminime segun A, exakte 
similesis olti di la hiera dio, tafoye lu 
bezonas dek hori por atingar H. Vesperale 
arivinte tre exhaustite, lu informesas, ke B, 
vexita da lua absenteso, livabis mi-horo 
ante nun por irar a la vilajo di A, e ke li 
evidente preterpasis l’una l’altra alonge la 

voyo. On konsilas A vartar. Ma anxiante pri 
sua afero, lu quik livas ed hastas adheme. 

Tafoye lu facas la voyajo, sen partikulare 
atencar la fakto, en exakte un sekundo. Che 
lu, lu saveskas, ke B arivabis tre frue, quik 
pos la departo di A, fakte, lu renkontrabis A 
sur la solio e rimemorigis da lu pri la afero; 
ma A respondabis, ke lu havas nula tempo, 
lu mustas quik irar. 

Malgre ta konduto nekomprenebla di A, 
B restabis por vartar la retroveno di A. Esas 
vera, ke lu plurfoye questionabis, kad A ne 
ja retrovenis, ma lu ankore sidas supre en la 
chambro di A. Joyigita pro l’oportunajo 
quik renkontrar B ed explikar omno, A 
hastas adsupre. Lu preske atingas la supera 
etajo, kande lu mispasas, tordas tendino, e 
preske esvanante pro doloro, nekapabla 
mem kriar, kapabla nur feble jemar en 
l’obskureso, lu audas ke B—ne esas posibla 
dicernar sive de granda disto sive tre 
proxime—furias e bruisoze decensas 
l’eskalero e desaparas por sempre. 

La nova advokato 


Ni havas nova advokato, doktoro 
Boukephalas. Poko en lua aspekto 
rimemorigas da on, ke lu esis olima milit- 
kavalo di Alexandros di Macedonia. 
Komprenende, se on savas lua historio, on 
agnoskas ulo. Ma mem simpla ushero quan 
me renkontris plura dii ante nun sur la 
perono dil Judicieyo, viro havanta 
l’experteso profesional dil vizitanto 
kustumal al kuragri, esis astonata da 
l’advokato qua alte levas sua kruri por 
acensar la gradi marmora. 

Generale, l’advokataro aprobas l’admiso 
di Boukephalas. Per profunda konoco 
astonanta on dicas, ke la stando di 
Boukephalas esas desfacila pro la socio- 
ordino modern, ergo, anke konsiderante lua 


30 



importo en la historio dil mondo, lu 
adminime meritas acepto amikal. 
Nuntempe—on ne darfas negar—esas nula 
Alexandros la Granda. Esas sat multa homi 
qui savas quale mortigar homi; la habileso 
bezonata por extensar manuo trans festin- 
tablo e lancagar amiko ne mankas; e segun 
multa homi, Macedonia esas tro inkluzata, 
por ke li maledikas Philippos, la patro—ma 
nulu, absolute nulu, povas apertar voyo ad 
India. Mem dum ilua ero, la pordegi di India 
esis ultre ilua manui, ma l’espado dil Rejulo 
indikis la direciono. Hodie la pordegi 
retroiras a plu fora e plu alta loki; nulu 
indikas la direciono; multi portas espadi, 
ma nur por brandisar oli, e l’okulo qua 
esforcas sequar oli esas konfuzigita. 

Do on forsan plu bone agas quale agis 
Boukephalas, per absorbar su per lego-libri. 
En kalma lamp-lumo, lua flanki 
desenkombrita da la kruri di kavalkanto, 
libera e distanta de la bruiso di batalio, lu 
lektas e turnas la pagini di nia tomi 
anciena. 

Exkurso aden la monti 


£ Me ne savas,’ me kriis sen esar audita, ‘me 
ne savas. Se nulu venas, do nulu venas. Me 
nocis nulu, nulu nocis me, ma nulu helpos 
me. Grupo de nuli. Ma lo ne esas tote vera. 
Ma nulu helpas me—grupo de nuli esus 
kelke bona, altralatere. Me prizus exkursar 
—pro quo ne?—kun grupo de nuli. Aden la 
monti, komprenende, a qua altra loko? 
Quale ta nuli shokpulas l’una l’altri, ta 
omna brakii levita, kunligita, ta nekontebla 
pedi pazante tante apude! Komprenende, li 
omna portas vestari. Ni iras tante gaye, la 
vento suflas tra ni ed inter nia grupo. Nia 
fauci bufas ed esas libera en la monti! Esas 
marvelo, ke ni ne kantas. 

La subita promeno 


Kande semblas, ke on konkluze decidis 
restar heme dum la vespero, kande on metis 
sua chambro-robo e sideskis pos supeo an 
lumizita tablo por la laboro o ludo pos qua 
on kustumale dormeskas, kande la vetero 
esas desagreabla, por ke restar en la domo 
semblas esar natural, e kande on ja 
tranquile sidas an la tablo tante longe, ke 
departo surprizos omnu, kande, pluse, 
l’eskalero esas obskura e la chefa pordo 
esas klefklozita, e malgre to omna on 
staceskas pro subita desquieteso, desmetas 
la chambro-robo, vestizas su por la strado, 
explikas, ke on mustas ekirar e per abrupta 
vorti adianta ya ekiras, bruisoze klozas la 
pordo dil apartamento plu o min hastoze, 
segun la grado di desplezo quan on supozas 

ke on dope livas, e kande on trovas su itere 
en la strado, la membri libere movante pro 
la libereso ne-expektita quan on ganis por 
li, kande rezultante de ta ago decidema on 
sentas koncentrata en su omna posiblesi 
por ago decidema, kande on rikonocas per 
importo plu kam kustumal, ke sua forteso 
esas plu granda kam la bezono senpene 
facar la maxim rapida chanji e traktar oli, 
kande en ta stando on pazegas la longa 
stradi— dum ta vespero on tote foriras de la 
familio, qua divenas nereala, dum ke on 
ipsa, ferma figuro nigre skisita, frapetante 
su ye la kruro, kreskas a sua vera grandeso. 

To omna esas rinforcita se, dum tante 
tarda horo dil nokto, on vizitas amiko por 
inquestar lua stando. 

Lafrapo an la domeno-pordo 


Esis somero, varmega dio. Irante adheme 
kun mea fratino, me venis a kort-pordo di 
domen-domo. Me ne savas, kad el frapis ol 
petuleme o sensorgeme o nur minacis per 
pugno e tote ne frapis ol. La vilajo 
komencas cent pazi plu fore an la choseo 
qua duktas adsinistre. Ni ne savis lo, ma jus 
kande ni pasis l’unesma domo, homi 
ekvenis e manusignifis a ni, amikale od 
avertante, mem timoze, tordita da teroro. Li 
indikis la domen-domo quan ni 
preterpasabis e rimemorigis da ni pri la 
pordo. La posedanti dil domeno procesos 
kontre ni, e l’inquesto quik komencos. Me 
esis tre kalma ed anke kalmigis mea fratino. 
E1 probable ne frapabis ol, e se el ya 
frapabis, on trovos nula pruvi irgaloke en la 

mondo. Me anke esforcis klarigar to a la 
homi, li askoltis me, ma li ne judikis. Plu 
tarde li dicis, ke ne nur mea fratino, me 
anke akuzesos kom la fratulo. Me afirmis 
per kapsigno, ridetis. Ni omna regardis la 
domeno, spektis fora fum-numbo e vartis la 
flami. Ed advere, balde ni vidis kavalkanti 
kavalkar tra la larje apertita kort-pordo. 
Polvo acensis, kovris omno, nur la pinti dil 
alta lanci cintilifis. E tam balde kam la trupi 
desaparis aden la korto, li semblis turnar la 
kavali e venar a ni. Me urjis mea fratino 
forirar, me ipsa reparos omno. E1 refuzis 
livar me sola. Me dicis, ke adminime el 
chanjez sua vesti e metez plu bona robo por 
la siniori. Tandem el obediis ed iris adheme. 
La kavalkanti ja arivis, mem del kavali li 
demandis mea fratino. El ne nun esas hike, 
me anxioze respondis, ma venos plu tarde. 
La respondo esis preske indiferenta; 
precipue, semblis importar, ke li trovabis 
me. Esis precipue du siniori, la judiciisto, 
viro vivoza e yuna, e sua helpanto tacema, 
nomita Assmann. On demandis, ke me 
enirez la salono dil domen-domo. Lente, 
abasante mea kapo al breteli, me sideskis 
sub l’intensa regardeti dil siniori. Me 
ankore preske kredis, ke un vorto suficos 
liberigar me, urbano, mem per mea propra 

gajo, de ca ruranaro. Ma me trapasinte la 
solio dil chambro, la judiciisto, qua avane 
saltabis ed expektis me, dicis: ‘Me kompatas 
ica homo.’ Ma sendubite lu ne parolis pri 
mea nuna stando, ma pri to quo eventos. La 
chambro aspektis plu simile a karcer- 
chambro kam salono di domen-domo. 
Granda stona kareli, muro obskura e nuda, 
fera ringo ulloke stekita en muro, meze 
kozo qua esis mi-liteto, mi-operacotablo. 

Ka me ankore povus tolerar irga aero 
kam to di ca karcero? Yen la granda 
questiono, o plu bone, to esus, se me ankore 
povus esar liberigita. 

La stradet-fenestro 


Irge qua vivas sole ma de tempo a tempo 
deziras atachar su ad ula loko; irge qua, 
segun la chanji dil tempo, dil vetero, dil 
stando di sua aferi, e tale pluse, subite 
deziras vidar brakio quan lu povas tenar—lu 
ne povas longe vivar sen stradet-fenestro. E 
se lu havas humoro ne dezirar irgo e nur 
iras a sua fenestro kom fatigito, l’okuli 
turnante su de lua publiko a la cielo ed itere 
a la publiko, lu ne volas ekregardar e kelke 
adsupre turnas sua kapo; mem tatempe 
l’infra kavali tiros lu aden lia vagonaro e 
tumulto, e tale konkluze aden la harmonio 
homal. 

Kunfrateso 


Ni esas kin amiki; uldie ni venis ek domo 
l’una dop l’altra, l’unesma venis e pozis su 
apud la pordego, pose la duesma venis, o 
plu precize glitis tra la pordego quale glitas 
globeto de merkurio e pozis su apud 
l’unesma, pose venis la triesma, pose la 
quaresma, pose la kinesma. Tandem ni 
omna stacis en lineo. Homi remarkeskis ni, 
li indikis ni e dicis: ‘Ta kin jus venis ek ta 
domo.’ De pos to ni kunhabitas; to esus 
vivo pacoza ecepte ke sisesmo sempre 
intervenas. Lu tote ne nocas ni, ma lu iritas 
ni, e to es sata noco; pro quo lu impozas su 
ube on ne deziras lu? Ni ne konocas lu a ne 
volas, ke lu unionez su a ni. Esis tempo, 
komprenende, kande ni kin anke ne 
konocis l’una l’altra; ed on darfas dicar, ke 

ni ankore ne konocas l’una l’altra, ma to 
quo esas posibla e tolerebla da ni kin esas 
neposibla e netolerabla pro ta sisesmo. 
Omnakaze, ni esas kin e ne volas esar sis. E 
quo esas la signifiko di sempre esar kune, 
omnakaze? Anke esas sensignifika por ni 
kin, ma ni es ya kune e restos kune; nova 
kombinuron, tamen, ni ne volas, pro nia 
experienci. Ma quale igar to komprenebla 
da ta sisesmo? Longa expliki preske egalus 
aceptar lu aden nia kunfrateso, do ni 
preferas ne explikar e ne aceptar lu. Irge 
quante lu frunsas la labii, ni forpulsas per 
nia kudi, ma irge quante ni forpulsas lu, lu 
rivenos. 

La vicino 


Mea komerco es tote sur mea shultri. Du 
yunini kun skribmashini e kont-libri en 
l’avanchambro, mea propra chambro 
kontenanta skribtablo, seifo, konfer-tablo, 
berjero, e telefonilo: to es mea tota 
laboreyo. Tante simpla por surveyar, tante 
simpla por direktar. Me es tre yuna, e l’aferi 
rulas a me. Me ne lamentas, me ne 
lamentas. 

De pos la yar-komenco yunulo lokacas la 
vicina chambraro mikra e vakanta, quan me 
longatempe fole hezitis lokacar. Ol 
konsistas ek chambro ed avanchambro, ma 
anke koqueyo—me probable povabus uzar 
la chambro ed avanchambro, mea du yunini 
ulfoye sentas su tro opresata—ma quale la 
koqueyo servabus me? Me blamas ta 

konsidero triviala, ke me lasis altru ganar ta 
chambraro. Nun ta yunulo ibe sidas. Lu 
nomesas Harras. To quon lu facas ibe, me 
tote ne savas. La pordo anuncas: ‘Harras, 
Kontoro.’ Me inquestis ed informesis, ke ol 
esas komerco simila a la mea. On ne darfas 
avertar kontre grantar kredito, nam lu es 
yunulo ambiocoza qua forsan havas futuro, 
ma on ne darfas rekomendar ol, nam segun 
semblo lu ne nun havas kapitalo. L’informo 
kustumal da ti qui savas nulo. 

Ulfoye me renkontras Harras sur 
l’eskalero, lu sempre multe hastas, lu 
advere pretersaltas me. Me ne ja bone vidis 
lu, nam la klefo di lua kontoro es sempre en 
lua manuo kande lu preterpasas. Quik lu 
apertas la pordo. Lu englitas quale la kaudo 
di rato e me restas stacante avan l’afisho 
‘Harras, Kontoro’, quan me ja lektabis 
multe plu ofte kam ol meritas. 

La muri meskine dina qui revelas la 
honestulo celas la deshonestulo. Mea 
telefonilo es fixigita al muro qua separas me 
de mea vicino. Ma me emfazas to nur kom 
fakto partikulare ironia. 

Mem se ol pendis del muro opozata, on 
povus audar omno en la vicina chambro. 
Me kustumas me evitar nomar la nomi di 
mea klienti dum parolar kun li per la 

telefonilo. Ma komprenende ne multa 
habileso bezonesas konjektar la nomi pro la 
distinganta ma ne-evitebla procedo di 
konverso. Ulfoye me advere timeme dansas, 
la telefonilo ye mea orelo, ma ne povas 
evitar revelar sekretaji. 

Komprenende, to igas mea afer-decidi 
nedecidema, igas mea voco tremar. Quon 
facas Harras dum ke me telefonas? Se me 
volus exajerar—ed on ofte mustas exajerar 
por klarigar—me povus dicar: Harras ne 
bezonas telefonilo, lu uzas la mea, lu pozas 
sua sofao an la muro ed askoltas, dum ke 
altralatere me mustas hastar al telefonilo, 
askoltar omna demandi di mea klienti, facar 
grava decidi, grande persuadar—e precipue, 
dum la tota tempo, nevoluntante informar 
Harras tra la muro. 

Forsan lu ne vartas la fino dil konverso, 
ma staceskas kande lu komprenas omno, 
flugas tra l’urbo per sua hasto kustumal, ed 
ante ke me akrochas la telefonilo, lu ja es 
ibe por kontreagar me. 

L’Arbori 


Nam ni similesas trunki di arbori en nivo. 
Per semblo li glate jacas e pulseto suficus 
ruligar li. No, neposible, nam li esas ferme 
ligita al tero. Ma komprenez, mem to esas 
nur semblo. 

Nokte 


Sinkita en la nokto. Quale ulfoye on abasas 
la kapo por meditar, absorbesar en la nokto. 
Cirkume, homi dormas. Mikra pleo, 
inocenta sutrompo, ke li dormas en domi, 
en liti sekura, sub tekti sekura, sternita o 
blotisanta sur matraci, en lit-tuki, sub lana 
kovrili, fakte li kunvenas quale olime e 
quale plu tarde, en la areo maxim sovaja, 
kampeyo en la aero libera, imensa nombro 
de homi, armeo, populo, havanta kolda peli 
sur kolda sulo, jetita adube li olime stacis, 
sua fronti presita a sua brakii, sua vizaji an 
la tero, kalme respirante. E vu vekas, vu 
esas un del gardisti, trovas la nexta gardisto 
per jirigar la lenio brulanta ek l’apuda riz- 
amaso. Pro quo vu vekis? On mustas 
vigilar, on dicas. On mustas ibe asistar. 

Decidi 


Levar tu de humoro mizeroza, mem per la 
forteso dil volo, esez facila. Me tiras me de 
mea sidilo, marchas cirkum la tablo, exercas 
mea kapo e kolo, cintilifigas mea okuli, 
tensas la muskuli cirkum oli. Defias mea 
propra senti, entuziasmoze recevas A., 
supozante ke lu vizitas me, amikale toleras 

B. en mea chambro, glutas omno dicita che 

C. , malgre peno o jeno, per longa glutaji. 

Ma mem facante lo, un falio, e falion on 

ne povas evitar, haltigos omno, same lo 
facila e lo jenanta, e me mustos itere falar 
aden mea propra cirklo. 

Do la maxim bona konsilo esas: aceptez 
omno, divenez maso inerta, e se on sentas 
su forportita, facez nula pazo nenecesa, 
regardez altri per l’okuli di animalo, ne 

regretez, kurte, represez per tua propra 
manuo la vivo fantomatra en tu, to esas, 
plugrandigez la paco final dil tombeyo e 
lasez nulo restar ecepte to. 

Movo partikular en tala stando esas tranar 
l’orel-fingro alonge la brovi. 

La probo 


Me esas servisto, ma esas nula laboro por 
me. Me esas timida e ne avancigas me, fakte 
me mem ne avancigas me aden la lineo kun 
l’altri, ma to esas nur un kauzo di mea 
senemployeso, esas mem posibla, ke to ne 
relatas kun mea senemployeso, omnakaze, 
la chefa afero esas, ke me ne esas sumnita a 
servo, altri esis sumnita ma li ne plu forte 
solicitis kam me, fakte li forsan ne mem 
deziris esar sumnita, dum ke fakte me 
adminime ulfoye tre forte deziras to. 

Do me jacas sur la liteto en la chambro di 
servisti, regardegas la trabi en la plafono, 
dormeskas, vekas ed itere dormeskas. 
Ulfoye me iras al taverno, ube on prizentas 
acerba biro, ulfoye me nevoluntante 
forvarsas glasedo, ma altrafoye drinkas ol. 

Me prizas ibe sidar pro ke, de dop klozita 
fenestreto, sen posibleso esar deskovrita, 
me povas vidar la fenestri di nia domo. On 
ne vidas multo, hike de la strado, me 
supozas, nur la fenestri dil koridori qui 
apertas a la strado, e pluse, ne mem olti dil 
koridori qui duktas a l’apartamento di mea 
employanti. Ma anke esas posibla, ke me 
eroras; ulfoye ulu dicis lo, sen ke me 
demandis, e l’impresuro generala di ca 
facado konfirmas lo. Nur rare la fenestri 
esas apertita, e to eventante, ol esas facita 
da servisto qua forsan apogas su an la 
balustrado por kurtatempe regardar adinfre. 
Do esas koridori ube lu ne povas esar 
surprizita. Fakte, me ne konocas ta servisti, 
ti qui esas permanante employata en la 
supra etajo dormas altraloke, ne en mea 
chambro. 

Unfoye, kande me venis al taverno, gasto 
esis ja en mea observo-loko. Me ne audacis 
atencoze regardar lu e deziris turnar me ye 
la pordo e forirar. La gasto, tamen, advokis 
me, e revelis, ke lu anke esas servisto quan 
me altrafoye ja vidis ulloke, ma sen parolir. 

‘Pro quo tu volas forkurar? Sideskez e 
drinkez! Me pagos.’ Do me sideskis. Lu 
multe questionis me, ma me ne povis 
respondar, fakte, ne mem komprenis lua 

questioni. Do me dicis, ‘Forsan tu regretas 
invitir me, do me plu bone iros,’ e staceskis. 
Ma lu extensis sua manuo trans la tablo e 
presis me sideskar. ‘Restez,’ lu dicis, ‘to esis 
nur probo. Ta qua ne respondas al questioni 
sucesas en la probo.’ 

Advokati 


Esis tre necerta, ka me havis advokati, me 
povis saveskar nulo pri to, omna vizaji esis 
desestimanta, la plu multa homi qui 
renkontris me, quin me multfoye renkontris 
en la koridori, aspektis quale grasa oldini 
havanta granda, totkorpa avantali striizita 
blue e blanke, frotis lia ventri e nehabile 
turnis su avane e retroe. Me ne mem povis 
saveskar, ka ni esas en judicieyo. Multi 
parolis por to, altri kontre. Ultre detali, to 
quo maxime pensigis me pri judicieyo esis 
mujo sencese audebla de fore, on ne povis 
distingar de qua direciono ol venas, ol 
plenigis omna chambri til ke on supozus, ke 
ol venas de omnube o, plu precize, de nur la 
loko ube on hazarde esas, la vera loko dil 
zumo, ma certe to esis trompo, nam ol venis 

de fore. Ta koridori, streta, simple vultizita, 
irante per lenta tordaji havanta alta pordi 
spareme ornamentizita, semblis esir kreita 
por silenco profunda, esar la kordori di 
muzeo o di biblioteko. Ma se olta ne esis 
judicieyo, pro quo me hike serchis 
advokato? Nam me omnube serchis 
advokato, to necesesas omnube, yes, min 
necesa en judicieyo kam altraloke, pro ke la 
judicieyo judicias segun yuro, on devas 
supozar. Se on supozus, ke to esas neyusta 
od hazarda, nula vivo esus posibla; on 
mustas fidar a la judicieyo, fidar ke existas 
la posibleso di la majesto dil yuro, nam to 
esas olua unika tasko; en la yuro ipsa, 
tamen, esas omna akuzo, interceso, e 
judicio, l’interplekto nedependanta di homo 
esus hike abominindeso. Ma la fakto di 
judicio diferas, ol esas fondita sur inquesti 
hike, ibe, che parenti e nekonocati, che 
amiki ed enemiki, en la familio e publike, 
en urbo e vilajo, sume, omnube. Hike havar 
advokati esas urjante necesa, granda 
nombro de advokati, la maxim bona 
advokati, l’unu apud l’altru, muro vivanta, 
nam l’advokati esas naturale desfacile 
movebla, ma la persequeri, ta foxi habila, ta 
vizeli ajila, ta museti nevidebla, glitas tra la 
maxim mikra fendureti, kuras tra la gambi 

dil advokato. Do atencez! Pro to me esas 
hike, me kolektas advokati. Ma me ne ja 
trovas irgu, nur ta oldini venas ed iras, 
multfoye; se me ne serchus, to dormigus 
me. Me ne esas en la justa loko, 
desfortunoze me ne povas negar 
l’impresuro, ke me ne esas en la justa loko. 
Me bezonas esar en loko ube multa homi 
kunvenas, de diversa regioni, de diversa 
klasi, de omna mestieri, de diversa evi, me 
devas havar l’oportunajo sorgeme selektar 
ti qui esas apta, amikala, ti qui havas certen 
aspekto por me, ek turbo. La maxim bona 
esus forsan apta por granda ferio. Vice, me 
vagas en ta koridori, ube on vidas nur ta 
oldini, e ne multi de eli, e sempre same, e 
mem ta kelki, malgre elia lenteso, ne esas 
haltigata da me, forglitas, flotacas quale 
pluv-nubi, tote okupata per okupado 
nekonocata. Pro quo me blinde hastas aden 
domo sen lektar l’enskriburo super la 
pordego, me esez quik en la koridori, 
tenante tante feroce, ke me ne povas 
rimemorar esir avan la domo, kurante 
acensir olua gradi. Ma me ne darfas 
retroirar, ca perdo di tempo, ca konfeso ke 
me mispasis, esus netolerebla a me. Pro 
quo? Ka por decensar ta eskalero dum ta 
vivo kurta ed hastoza, akompanata da zumo 

nepacienta? To ne esas posibla. La tempo 
asignata esas tante kurta, ke se on perdus 
un sekundo, on perdus la tota vivo, pro ke 
ol ne esas plu longa, nur tam longa kam la 
tempo perdita. Do komencinte per voyeto, 
durez, omnakaze, on povas nur ganar, on 
riskas nulo, forsan on fine frakasesos, ma se 
on turnabus su retroe pos l’unesma pazi ed 
on kurabus adinfre per la gradi, on 
frakasesis jus ye la komenco, ne posible, ma 
certe. Do se on trovas nulo hike en la 
koridori, apertez la pordi, se on trovas nulo 
dop ta pordi, esas nova etaji, se on trovos 
nulo adsupre, ne esas jeno, acensez nova 
eskalero. Tam longe kam on ne cesas 
klimar, la gradi ne cesos, oli kreskas sub 
l’acensanta pedi. 

La komercisto 


Esas posibla, ke uli kompatas me, ma me ne 
sentas lo. Mea komerceto plenigas me per 
anxio qui dolorigas mea fronto e tempori, 
ma ne satisfacas me, nam mea komerco es 
mikra komerco. 

Anticipe dum hori me mustas provizar, 
vekar la pordisto, avertar pri erori 
anticipata, e previdar dum l’una sezono to 
quon la modi dil sezono venonta probable 
esos, ne tala quala esez sequata da la homi 
konocata da me, ma tala quala semblos 
atraktiva a populo ne-acesebla en la ruro. 

Mea pekunio es posedata da stranjeri; lia 
standi pekunial mustas esar misterioza a 
me; me ne komprenas la desfortuno qua 
povas frapar li; quale me posible povus 
forturnar ol! Forsan li divenas luxoza ed 

ofras festino en ula tavern-gardeno, uli de li 
forsan asistas la festino ante fugor ad 
Amerika. 

Kande, ye la fino di labor-dio, me 
klefklozas la komerco e subite avan me 
vidas hori dum qui me ne povas laborar por 
la sencesa bezoni di mea aferi, lore l’eciteso 
quan me matine forpulsis rivenas quale 
fluxo rivenanta, ma ne povas esar 
kontenata en me e senskope forportas me 
kun ol. 

Ma me ne povas uzar ta impulso, me 
povas nur irar adheme, nam mea vizajo e 
manui esas sordida e sudoroza, mea vesti 
esas makulizita e polvoza, mea labor- 
kasqueto es sur mea kapo, e mea shui es 
skrachita da la klovi di kesti. Me lore iras 
quale se portita da ondi, klakigas la fingri di 
amba manui, e karezas la harari di kindi 
renkontrata. 

Ma la voyo es kurta. Balde me atingas 
mea domo, apertas la pordo dil elevatoro, 
ed enpazas. 

Me subite vidas, ke me es sola. Altri, qui 
mustas klimar eskaleri, kelke fatigesas dum 
klimar, mustas vartar rapide anhelante til 
ke on apertas la pordo dil apartamento, qua 
donas exkuzo a li por esar iritoza e 
nepacienta, mustas transirar l’avanchambro 

ube chapeli pendesas, e ne povas esar sola 
til ke li iras alonge la koridoro 
preterpasante plura vitra pordi ed eniras lia 
propra chambro. 

Ma me es sola en l’elevatoro, e 
genupozante regardegas la streta spegulo. 
Dum ke l’elevatoro acensas, me dicas: 

‘Tacez, retropazez, ka tu volas esar en 
l’ombro dil arbori, o dop la kurteni dil 
fenestro, od en la laubo dil gardeno?’ 

Me parolas per mea denti, e la balustrado 
preterglitas la frostizita vitro-kareli quale 
fluanta aquo. 

‘Forflugez; tua ali, quin me nultempe 
vidis, darfas portar tu a la vilaj-valo od a 
Paris, se adibe tu volas irar. 

£ Ma juez la vidajo del fenestro, kande la 
procesioni kunvenas de la tri stradi, ne 
evitas l’una l’altra ma marchas l’una tra 
l’altri e lasas la libera spaco itere emersar 
de la lasta rangi. Ociligez la naztuki, esez 
hororigita, esez emocigita, salutez la belino 
preteriranta. 

‘Transpazez la rivereto per la ligna ponto, 
kapsignifez a la kindi natanta e regardegez 
la “hura” de la mil navisti sur fora kuras- 
navo. 

‘Sequez la neremarkinda hometo, e kande 
tu shovas lu aden enireyo, raptez de lu e 

pose regardez lu, vi amba havante la manui 
en la poshi, dum ke lu triste iras alonge la 
sinistra strado. 

‘La policisti dispersita sur kavali 
galopanta bridagas lia kavali e retropulsas 
tu. Lasez li, la vakua stradi tristigos li, me 
savas lo. Li ja forkavalkas duope, lente 
cirkum la strad-anguli, maxim rapide trans 
la placi.’ 

Lore me mustas ekirar, forsendar 
l’elevatoro, sonar la pord-klosheto, e la 
servistino apertas la pordo dum ke me 
salutas. 

La ponto 


Me esis rigida e kolda, me esis ponto, me 
pontizis precipiso. Mea pedfingri ye l’una 
latero, mea fingri tenegante l’altra, aden 
falanta fango me mordis. La baski di mea 
redingoto fluktuis ye mea flanki. La 
frostoza trut-rivereto sonis de la profundaji. 
Nula turisto vagis ad ica altajo nepasebla, la 
ponto ne ja esis skisita sur la mapi. Do me 
restis e vartis; me povis nur vartar. Sen 
falar, nula ponto, konstruktita, povas cesar 
esar ponto. 

Vers vespero ulfoye—l’unesma, la 
milesma, me ne povas dicar—mea pensaji 
sempre esis konfuza e perpetue movis 
cirkle. Vers vespero dum somero, la mujo 
dil rivereto pluprofundeskis, kande me 
audis la sono di pazo homal! Vers me, vers 

me. Extensez tu, ponto, preparez vi, 
balustradi, subtenar ta qua esos konfidita a 
vi. Se lua pazi esas necerta, neremarkinde 
fermigez li, ma se lu faletas, montrez vi e 
quale deo dil monti translancez lu a la tero. 

Lu venis, lu frapetis me per la fera pinto 
di sua bastono, pose levis mea baski per ol 
ed ordinis li adsur me. Lu plunjigis la pinto 
di sua bastono aden mea hari tufatra e lasis 
ol ibe restar longatempe, sendubite obliviis 
me dum ke lu sovaje cirkume regardegis. 
Ma lore—me sonjis kun lu super monto e 
valo—lu saltis per amba pedi sur la mezo di 
mea korpo. Me trepidis pro doloro sovaja, 
ne savis to quo eventas. Qua esas? Ka 
puero? Ka sonjo? Ka vaganto? Ka 
suocidanto? Ka tentanto? Ka nihiliganto? E 
me turnis me por vidar lu. Ponto turnas su! 
Me ne ja esis renversita, me ja faleskis, me 
falis, e ja esis frakasita e perforata da 
l’akuta roki qui sempre regardegabis tante 
paceme de la aquo furianta. 

Preterpasanti 


Kande on promenas nokte alonge strado ed 
homo, videbla de fore—nam la strado 
acensas kolino ed supere esas plena luno— 
kuras vers on, nu, on ne sizas lu, ne mem se 
lu esas ento febla ed shifonizita, ne mem se 
ulu klamante persequas, ma on lasas lu 
forkurar. 

Nam esas nokto, ed on ne responsas, se la 
strado acensas kolino avan on en la 
lunlumo, ed pluse, ta du forsan komencis ta 
kuro por amuzar su, forsan li amba 
persequas triesma homo, forsan l’unesma 
esas inocento ed la duesma volas ocidar lu 
ed on divenus helpanto, forsan li savas nulo 
l’una pri l’altra ed nur kuras individuale a 
lia liti, forsan li esas noktuceli, forsan 
l’unesma homo esas armizita. 

Ed pluse, kad on ne darfas fatigesir, kad 
on ne drinkis multa vino? On gratitudas, ke 
la duesma homo nun esas dum longa tempo 
nevidebla. 

De la paraboli 


Multi lamentas, ke la dicaji di la saji esas 
sempre nur paraboli, neutila en la vivo 
omnadia, e ke ni havas nur to. Kande la sajo 
dicas, ‘Irez transe,’ lu ne intencas, ke on 
transirez a l’altra latero, quan on povus 
ankore afordar, se la rezulto dil voyajo 
valorus to, ma lu intencas ula superfluo 
legendal, ulo quon ni ne savas, quon lu ne 
povas deskriptar e do quo ne povas nun 
helpar ni. Ta omna paraboli advere volas 
dicar nur ke la nekomprenebla esas 
nekomprenebla, e ni ja savas lo. Ma to kun 
quo ni omnadie baraktas esas altra kozo. 

Unu dicis, ‘Pro quo tu rezistas? Se tu agus 
segun la paraboli, tu ipsa divenabus 
parabolo, e liberigus tu de trubli omnadia.’ 

Altru dicis, ‘Me parius, ke to anke es 
parabolo.’ 

L’unu dicis, ‘Tu ganas.’ 

L’altru dicis, ‘Ma desfortunoze nur en la 
parabolo.’ 

L’unu dicis, ‘No, en realeso; en la 
parabolo, tu faliis.’ 

La sucio di dom-mastro 


Uli dicas, ke la vorto Odradek venas de la 
Slava e probas pruvar la formaco dil vorto. 
Altri supozas, ke ol venas de la Germana 
per la Slava, se nur influata. La necerteso di 
amba interpreti, tamen, juste sugestas, ke 
nek l’una nek l’altra esas justa, partikulare 
pro ke nek l’una nek l’altra povas mem 
trovar la signifiko di la vorto. 

Komprenende, nulu okupus su per tala 
studii ecepte ke esas ento nomita Odradek. 
Unesme ol similesas bobino plata e 
stelforma, ed ol ya semblas anke esar 
spulita per fili; tamen, oli esas nur fili 
arachita, olda, kune nodigita, ma anke 
interplektita per torduri de diversa sorti e 
kolori. Ma ol ne esas nur bobino, nam del 
mezo dil stelo eksalias ligna baston- 

traverseto, ed altra bastoneto adjuntesas 
por facar orto. Per ca lasta bastoneto 
unlatere, e per un de la emanaji dil stelo 
altralatere, la tota kozo povas rekte 
staceskar sur du gambi. 

On tentus kredar, ke ta strukturo olime 
havis ul formo konvenanta, e nun esas nur 
frakasita. To ne semblas esar la kazo; 
adminime, esas nula tala indiko; on vidas 
nula parto nekompletigita o fendita por 
indikar tala stando; la tota kozo semblas 
esar senskopa, ma ya tota segun su ipsa. 
Omnakaze, on povas dicar nulo plusa pri ol, 
pro ke Odradek esas extraordinare ajila e 
nekaptebla. 

Sucedante lu pozas su en l’atiko, an 
l’eskalero, en la koridori, en la paseyo. 
Ulfoye lu ne esas vidita dum monati; lore lu 
probable translojas ad altra domi; ma lu ne- 
eviteble rivenas a nia domo. Ulfoye, kande 
on ekiras la pordo e lu apogas su direte 
sube an la balustrado, on deziras parolar a 
lu. Komprenende, on ne pozas questioni 
desfacila, ma traktas lu—mem lua mikreso 
seduktas on—kom infanto. ‘Quale tu 
nomesas?’ on questionas. ‘Odradek,’ lu 
dicas. ‘Ed ube tu lojas?’ ‘Lojeyo nedefinita,’ 
lu ridante dicas; ma to esas nur rido facita 
sen pulmoni. Ol sonas quale bruiseto de 

folii falinta. Kustumale, tale finas la 
konverso. Incidente, on ne sempre obtenas 
mem ta respondi; lu esas ofte longatempe 
tacema, simile a la ligno quan lu semblas 
esar. 

Vane me meditas pri quo eventos a lu. Ka 
lu povas mortar? Omno, qua mortas, olime 
havis ula sorto de skopo, ula sorto de ago, 
qua rodis ol; ma to ne relatas kun Odradek. 
Ka lu sempre, exemple, rulos adinfre alonge 
l’eskalero avan la pedi di mea filii e nepoti, 
tranante filieti? Lu evidente nocas nulu; ma 
l’ideo, ke lu probable posvivos me, preske 
dolorigas me. 

La blazono dil urbo 


Komence, la konstrukto dil Babel-turmo 
esis bone ordinata, fakte l’ordino esis forsan 
tro bona, on tro multe pensis pri indik-fosti, 
interpretisti, lojeyi por la laboristi, e 
komunik-moyeni, quale se on havos 
yarcenti por laborar. Tatempe l’opiniono 
general mem esis, ke on ya ne povas sat 
lente konstruktar; on ne bezonas tro multe 
exajerar ta opiniono por evitar konstruktar 
la fundamento. On tale argumentis: 
L’esenco dil afero esas l’ideo konstruktar 
turmo por atingar la cielo. Ultre to, omno 
altra esas sekundara. L’ideo, olua grandeso 
komprenata, ne plus povas desaparar; tam 
longe kam esas homi, deziro nerezistebla 
restos por kompletigar l’edifico. Pri to, on 
ne bezonas anxiar pri lo futura; kontree, la 

savo homal augmentesas, arkitekturo 
progresas e duros progresar, konstrukto 
qua segun ni bezonas yaro forsan bezonos 
nur duimo di ta tempo pos plusa cent yari, 
ed anke esos plu bone facita, plu durive. Do 
pro quo nun laborar til l’extremajo di nia 
povi? To esus racionoza nur se on povus 
konstruktar la turmo dum un generaciono. 
Ma on tote ne expektis lo. Vice, on supozis, 
ke la nexta generaciono, per sua savo 
perfektigita, konsideros la laboro dil olima 
generaciono kom mala, e razos ol por itere 
komencar. Tala pensaji paralizis la homo- 
povi, do li penis min pri la turmo kam pri 
konstruktar urbo por la laboristi. Omna 
nacionani volis havar la maxim bona 
quartero, to genitis disputachi qui divenis 
konflikti sangoza. Ta konflikti nultempe 
cesis; al chefi oli esis nova pruvi, ke la 
konstrukto dil turmo mustas avancar tre 
lente, pro la manko di uneso, o preferinde 
ya ajornita til ke paco general deklaresos. 
Ma on ne nur kombatis, dum intervali on 
plubeligis la urbo, qua tamen genitis nova 
envidio e nova kombato. Talmaniere pasis 
la tempo dil unesma generaciono, ma nula 
sucedanti diferis; ecepte ke habileso 
teknikal kreskis, ergo, anke la konflikti. 
Pluse, ja la duesma o triesma generaciono 

agnoskis la vaneso dil turmo ciel-asaltanta; 
ma li esis tro profunde obligata por livar 
l’urbo. 

Omno kreita en ta urbo di legendi e 
kansoni plenigesas per dezirego por dio 
predicita kande l’urbo esos frakasita da 
pugno giganta per kin kurta frapegi l’una 
pos l’altra. Pro to, l’urbo havas pugno sur 
sua blazono. 

La silenco dil sireni 


Pruvo ke moyeni nesuficanta, mem 
infantal, povas uzesar por salvo: 

Por protektar su de la sireni, Odysseus 
stopis sua oreli per vaxo e ligis su a la 
masto. Komprenende, omna voyajanti povis 
ton facar, ecepte ti quin la sireni ja luris de 
fore, ma esis konocata tra la mondo, ke to 
tote ne helpas. La kansono dil sireni 
penetras omno, e la pasiono dil seduktati 
krevus plu forta kozi kam kateni e masti. 
Odysseus ne pensis pri lo, quankam il 
forsan audabus lo. II tote fidis a la manuedo 
de vaxo ed a la amaso de kateni, e kun joyo 
inocenta pro sua remediili, il avaniris vers 
la sireni. 

Nun la sireni havas armo mem plu 
terorinda kam la kansono, to esas, la 

silenco. Ne eventis, ma esas konceptebla, ke 
on povus esar salvita de lia kansono, 
absolute ne de lia silenco. La sento, ke on 
ipse vinkis li, la vasta arogo konsequanta, 
ne povas rezistar irgo teral. 

E la povoza kantistini, kande Odysseus 
venis, ya ne kantis, supozante, o ke nur 
silenco atingos ta adversulo, o ke vidar 
extazo en la vizajo di Odysseus, qua pensas 
nur pri vaxo e kateni, igos li obliviar omna 
kanto. 

Ma Odysseus, por tale dicar, ne audis lia 
silenco; il supozis, ke li kantas e ke nur il 
sorgas audar ol. II komence vidis la tordi dil 
kolo, la respiro profunda, l’okuli lakrimoza, 
la boko mi-apertita, ma supozis, ke olta esis 
un de la melodii qui mortas neaudita. Balde, 
tamen, omno glitis de ilua fora regardi, la 
sireni advere desaparis koram ilua rezolvo, 
ed esante maxim proxime a li, il savis ne 
plus pri li. 

Ma li—plu belega kam antee—extensis e 
tordis su, lasis la harari timiganta libere 
fluktuar en la vento, e libere skrachis la roki 
per lia ungli. Li ne plus volis seduktar, nur 
volis kaptar tam longe kam posible la 
reflekto di la du grand okuli di Odysseus. 

Se la sireni savabus, li lore esabus 
destruktita. Ma li tale restis, ecepte ke 

Odysseus eskapis li. 

Incidente, apendico esos transdonita. 
Odysseus, on dicas, esis tante ruzema, esis 
tanta foxo, ke mem la deino di Fato ne 
povis penetrar ilua maxima interneso. 
Forsan, quankam desfacile komprenebla per 
raciono komuna, il ya savis, ke la sireni 
tacis, e nur kontreagis e li e la dei per la 
supre mencionita fiktivajo kom shildo. 

Prometheus 


Esas quar legendi pri Prometheus: 

Segun l’unesma, lu esis ligita a roko en 
Kaukazo pro revelir la sekretaji dil dei ad 
homi, e la dei sendis agli por nutrar su per 
lua hepato, qua sempre rinovigesis. 

Segun la duesma, Prometheus, stimulita 
dal doloro del beki arachanta, presis su 
sempre plu profunde aden la roko til ke lu 
unigis su ad ol. 

Segun la triesma, lua trompo esis 
obliviita pos mili de yari, obliviita dal dei, 
dal agli, obliviita da lu ipsa. 

Segun la quaresma, omnu fatigeskis pro 
l’afero sensignifika. La dei fatigesis, l’agli 
fatigesis, la vunduro fatigite klozis. 

Restis la rokoza monti ne-explikebla. La 
legendo esforcas explikar lo ne-explikebla. 

Quale ol venabis de infra strato di lo vera, 
tale ol finez en lo ne-explikebla. 

Poseidon 


Poseidon sidis an sua skribtablo e kalkulis. 
L’administro di omna aqui esis laboro 
infinita. II povus havar tam multa helpanti 
kam volata, e ya havis multi, ma pro ke il 
tre serioze atencis sua travalio, il ipsa 
kalkulis, e la helpanti ne multe helpis. On 
ne darfas dicar, ke la laboro plezis ad il, il 
facis ol nur pro ke ol impozesis, yes, il ofte 
solicitabis plu gaya laboro, ma irgekande on 
ofris diversa sugesti, la fino sempre esis, ke 
nulo tam bone konvenas kam la nuna 
travalio. Anke esis tre desfacila trovar altra 
travalio. Esis neposibla asignar il ad ula 
maro; exter la fakto ke la kalkul-laboro ne 
esus min multa, nur plu trivial, la granda 
Poseidon darfas havar nur ofico superiora. 
Ed ofrite ofico exter l’aqui, il tante rankoris 

ke sua respiro deal perturbesis, sua cerebro 
shancelis. Fakte, on ne serioze atencis ilua 
lamento; se povozo lamentas, on devas 
fingar cedar su, mem pri ta aferi maxim 
vana. Nulu serioze meditis desengajar 
Poseidon. De la komenco di ilua vivo, il esis 
selektita kom Deo dil Mari, e tale omno 
mustas restar. 

To quo maxime iritas il—e to esas la 
chefa kauzo di deskontenteso pri la travalio 
—esas audar la rumori pri su, quale il 
sempre iras portante sua tridento tra l’ondi. 
Vice to, il sidas en la profundaji dil oceano e 
sencese kalkulas; tempopa vizito ad Iupiter 
esas la nura intervalo en la monotoneso, 
voyajo, incidente, de qua il sempre iracante 
rivenas. II apene vidas l’oceani, nur 
rapidege dum hastoza acenso ad Olympus, 
e ne advere trapasas oli. II kustumale dicas, 
ke il vartas la fino dil mondo, lore probable 
esos instanto tranquila dum qua, jus ante la 
fino e pos inspektir un lasta fakturo, il 
povas rapide facar turo. 

La vereso pri Sancho Panza 


Sen fanfaronar, Sancho Panza, pos multa 
yari, per nutrar lu vesperale e nokte per 
granda nombro de romani pri kavaliereso 
ed aventuri, tante sucesis turnar sua 
demono de su ipsa, demono quan il plu 
tarde nomizis Don Quixote, ke ta demono 
facis sen inhibi la maxim fola prodaji, qui, 
tamen, pro manko di skopo preordinita— 
qua devis esir Sancho Panza ipsa—nocis 
nulu. Kom liberulo, Sancho Panza filozofiale 
sequis Don Quixote dum lua aventuri, 
forsan pro responso-sento, e pro olti juis 
amuzo granda ed edifikiva til la fino di sua 
vivo. 

Vizito a mineyo 


Hodie la chefa injeniori venis a ni infra. 
Esis ul impero del administrantaro facar 
nova tuneli, e ta injeniori venis por 
komencale mezurar. Quante yuna ta homi 
esas, e quante multe li diferas l’unu de 
l’altru! Li libere matureskis, e lia naturi 
senlimita libere montras su de frua evo. 

Unu, havanta nigra hararo, vivoza, lasas 
sua regardo libere kurar. 

Duesmo havanta kayero marchante 
notas, cirkume regardas, komparas, 
remarkas. 

Triesmo, la manui en la mantel-poshi, 
por ke omna vesti sur lu esas tensigita, tre 
rekte marchas; retenas digneso; nur per 
sencese mordar la labii esas montrita la 
yunulo nerepresebla. 

Quaresmo donas nedemandata explikaji 
al triesmo; plu kurta kam l’altru, kurante 
apud lu quale tentero, sempre levante 
fingro en l’aero, lu semblas komentar pri 
omno hike videbla. 

Kinesmo, forsan la maxim altranga, 
toleras nula kompano; esas nun avane, nun 
dope; la grupo fitas la pazo a la lua; lu esas 
pala e febla; responso kavigas lua okuli; 
pensante, lu ofte pozas sua manuo a sua 
fronto. 

La sisesmo e sepesmo marchas kelke 
avane inklinata, lia kapi proxima l’una a 
l’altra, brakio an brakio, intime 
konversante; se to ne esus nia karbon- 
mineyo e nia laboreyo en la maxim 
profunda tunelo, on povus kredar, ke ta 
magra, senbarba, bulboza siori esas yuna 
kleriki. L’unu kustumale ridas per grondado 
katatra; l’altru, anke ridetante, duktas la 
konverso e per sua libera manuo mezuras la 
tempo. Quante certa ta paro mustas esar pri 
lia rango, ya, qua staturo li ja ganabis 
malgre lia yuneso, ke hike, pro tala komiso, 
sub la regardo di lia chefo, li devocas su 
tante ferme a sua propra aferi, od adminime 
ad aferi tote ne relatanta a la nuna tasko? O 
kad esas posibla, ke malgre lia rido e 
semblanta neatenco, li tre bone remarkas 

omno necesa? On apene darfas decideme 
judikar tala sioro quala ilti. 

Altralatere, on tote ne dubitas, ke la 
okesmo, exemple, esas nekompareble plu 
intensa pri sua laboro kam ta du, fakte kam 
l’altra siori pri ta afero. Lu mustas tushar 
omno e frapetar ol per marteleto quan lu 
iterante tiras ek sua posho. Lu ofte faligas 
su adsur sua genui en la sulo, malgre sua 
vestaro eleganta, e frapetas la tero, itere 
marchante frapetas la muri o la plafono 
super sua kapo. Unfoye lu sternis su e 
senmove jacis; ni ja komencis opinionar, ke 
ulo mala eventabis; ma lore lu saltante 
staceskis per subita moveto konvulsatra di 
sua dina korpo. Esis nur nova exploro. Ni 
supozas, ke ni konocas nia mineyo ed olua 
stoni, ma to quon ta injenioro sempre 
talmaniere exploras esas nekomprenebla da 
ni. 

Nonesmo pulsas sorto de infant-vetureto, 
en qua esas la mezurili. Tre kustoza aparati, 
profunde sinkita aden la maxim bona 
kotono. Fakte, la servisto devas pulsar ta 
vetureto, ma on ne konfidas ol a lu; 
injenioro mustas facar lo, ed on vidas, ke lu 
facas lo bonhumore. Lu probable esas la 
maxim yuna, probable ne ja komprenas 
l’aparati, ma lu sempre spektas oli, por ke 

lu preske sempre riskas pulsar la vetureto 
an la muro. 

Ma esas altra injenioro qua apude 
marchas e preventas lo. Evidente lu tote 
komprenas l’aparati ed advere semblas esar 
ta qua direktas olti. De tempo a tempo, sen 
haltigar la vetureto, lu ektiras ula aparato, 
travidas, desvisas, sukusas o frapetas, pozas 
ol an sua orelo ed askoltas; e konkluze, dum 
ke la veturisto preske senmove stacas, lu 
pozas la mikra kozo, apene videbla de disto, 
tre sorgeme aden la vetureto. Ta injenioro 
esas kelke dominacema, ma nur pro ta 
aparati. Plu avane per dek pazi ni devas 
pazar adlatere, mem pro signo senvorta de 
lua fingro, mem se esas nula spaco por 
forpazar. 

Dop ta du siori pazegas la neokupata 
servisto. La siori, komprenende pro lia 
granda saveso, longe ante nun forpozis sua 
arogo, ma la servisto semblas kolektir ol en 
su. Pozante l’una manuo ye lua dorso, 
l’altra avane sur sua butoni orizita o sur la 
bona stofo di sua livreo, lu ofte kapsignifas 
addextre, adsinistre, quale se ni salutis e lu 
respondas, o quale se lu supozas ke ni facas 
to, ma ne povas vidar de sua alteso. 
Komprenende ni ne salutas lu, ma vidante 
lu, on preske deziras kredar, ke esar klerko 

en la mont-administrantaro esas ulo 
enorma. Dop lu ni ridas, komprenende, ma 
pro ke tondro ne povus igar lu turnar su, lu 
ankore restas respektinda kom ento 
nekomprenebla. 

Hodie ni ne multe laboros; l’interrupto 
esis tro granda; tala vizito forigas omna 
pensajo pri laborar. Esas tro tentiva 
regardar la siori en l’obskureso dil prob- 
tunelo. Pluse, nia labor-relayo balde finos; 
ni ne spektos la retroveno dil siori. 

Hibrido 


Me havas stranja animalo, mi-katyuno, mi- 
mutonyuno. Ol esas legacajo de mea patro. 
Ma ol developis nur dum mea tempo; olime 
ol esis plu multa mutonyuno kam katyuno. 
Nun ol esas egale de li amba. De la kato ol 
havas sua kapo ed ungli, de la mutonyuno 
sua grandeso e formo; de li amba sua okuli, 
qui esas sovaja e cintilifanta, sua hararo, 
qua esas mola e densa, sua movi, qui esas 
saltetanta e reptanta. Jacante sur la solio di 
fenestro, ol turnas su e grondetas, en la 
prato ol kuras frenezioze ed on apene povas 
kaptar ol. Ol fugas de kati ed atakas 
mutonyuni. Dum nokti lunlumoza olua 
promeno preferata esas alonge la tekti. Ol 
ne povas miaular ed ol odias rati. Apud la 

haneyo ol povas embuskar dum hori, ma ne 
ja sizis l’oportunajo ocidar. 

Me nutras ol per lakto, to maxim bone 
konvenas. Per granda glutaji ol ensugas la 
lakto tra sua dentegi. Komprenende ol esas 
granda fonto di amuzo por pueri. Sundie 
matine esas la vizit-horo. Me sidas havante 
la bestieto sur mea genui, e la pueri dil tota 
vicineyo stacas cirkum me. 

Lore on pozas la maxim marveloza 
questioni a qui nulu povas respondar: pro 
quo esas nur un tala animalo, pro quo me 
posedas ol, kad esis antee simila animalo e 
quo eventus pos olua morto, kad ol sentas 
su sola, pro quo ol havas nula yuni, quon 
on nomas ol, edc. 

Me ne esforcas respondar, ma sen plusa 
expliko, kontentas me per montrar mea 
posedajo. Ulfoye la pueri adportas kati, 
unfoye li fakte adportis du mutonyuni. Ma 
kontre lia deziri, esis nula rikonoco. 
L’animali kalme regardis l’una l’altra per lia 
okuli animalal, ed evidente l’una recevis 
l’existo di l’altra kom fakto deal. 

En mea gremio, l’animalo sentas nek 
timo nek persequo. Kushante su sur me, ol 
esas maxim felica. Ol fidas a la familio qua 
edukis ol. To probable ne esas fidemeso 
extraordinara, ma la vera instinto di 

animalo qua havas nekontebla parenti sur 
la tero, ma forsan ne un sango-kuzo, do la 
protekto trovita en ni esas sakra. 

Ulfoye me ne evitas ridar kande ol 
snuflas cirkum me e tordas su inter mea 
gambi e ne lasas su livar me. Ne kontenta 
esar e mutonyuno e kato, ol preske insistas 
anke esar hundo. Unfoye kande, quale 
eventus ad irgu, me povis trovar nula 
eskapo de la problemi di mea aferi ed omno 
relatanta, ed esis pronta lasar omno faliar, 
ed en ta humoro sidis en mea baskulstulo 
en mea chambro, l’animalo sur mea genui, 
me hazarde regardis adinfre e vidis lakrimi 
falar de olua labio-pili. Ka li esis la mea, od 
olti dil animalo? Ka ta kato, havanta l’anmo 
di mutonyuno, l’ambiciono di homo? Me ne 
heredis multo de mea patro, ma ta legacajo 
esas tre remarkinda. 

Ol havas la desquieteso di l’amba bestii, 
to di kato e to di mutonyuno, tam diversa 
kam ti esas. Pro to olua pelo esas tro tensa 
por ol. Ulfoye ol saltas adsur la berjero 
apud me, pozas sua avana gambi adsur mea 
shultro, e pozas sua muzelo an mea orelo. 
Quale se ol dicas ulo a me, e fakte ol pose 
turnas sua kapo e regardegas mea vizajo 
por vidar l’impresuro facita da olua 
komunikajo. E por komplezar ad ol, me 

kondutas me quale se me komprenis, ed 
afirmas per kapsigno. Lore ol saltas al 
pavimento e dansas pro joyo. 

Forsan la kultelo dil buchisto esus 
redemto a ta animalo, ma me negas to, pro 
ke ol esas legacajo. Do ol mustas vartar til 
ke la respiro voluntante livas la korpo, 
quankam ol ulfoye regardegas me quaze 
per homal okuli racionoza, qua demandas 
ago. 

Vulturo 


Esis vulturo qua hakis aden mea pedi. Lu ja 
lacerabis boti e kalzeti, nun lu hakis aden la 
pedi ipsa. Lu sempre frapis, pose flugis 
plurafoye cirkum me e pose duris laborar. 
Sinioro preterpasis, kurtatempe spektis, 
lore questionis, pro quo me toleras la 
vulturo. ‘Me es sendefensa,’ me dicis, ‘lu 
venis ed hakeskis, do komprenende me 
deziris forpulsar lu, mem esforcis strangular 
lu, ma tala bestio havas grand forteso, lu 
anke volis saltar a mea vizajo, ergo me 
preferis sakrifikar mea pedi. Nun li es 
preske lacerita.’ ‘Vu es tante tormentita,’ 
dicis la sinioro, ‘un pafo e la vulturo esus 
mortigita.’ ‘Ka yes?’ me questionis, ‘ka vu 
facos lo?’ ‘Bonvole,’ dicis la sioro, ‘me nur 
bezonas irar adheme por prenar mea fusilo. 

Ka vu povas vartar dum plusa horo?’ ‘Me 
ne savas,’ me dicis, e stacis dum instanto, 
paralizita pro doloro, pose dicis, ‘Bonvole 
probez lo, omnakaze.’ ‘Bonege,’ dicis la 
sinioro, ‘me hastos.’ La vulturo taceme 
askoltabis dum la konverso e regardis nun 
me, nun la sinioro. Nun me vidis, ke lu 
komprenis omno, lu flugis adsupre, lu 
retroe inklinis su por obtenar sata momento 
e lore shovis sua beko tra mea boko quale 
javelinisto, profunde aden me. 
Nevoluntante, me sentis me liberigita, dum 
ke lu dronis su en mea sango profunda, 
superfluanta, nerevokeble dronis su. 

Departo 


Me imperis, ke mea kavalo esez adduktita 
del stablo. La servisto ne komprenis. Do me 
ipsa iris al stablo, selizis mea kavalo, ed 
acensis. De fore me audis la sono di 
trumpeto, e me demandis de mea servisto, 
quon to signifikas. Lu savis nulo ed audabis 
nulo. Ye la pordego lu haltigis me e 
questionis: ‘Adube mastro iras?’ ‘Me ne 
savas,’ me dicis, ‘nur de hike, nur de hike. 
De hike, nulo plusa, to es l’unika moyeno 
atingar mea skopo.’ ‘Ka vu savas vua 
skopo?’ lu questionis. ‘Yes,’ me replikis, ‘me 
jus dicis to. De hike—to esas mea skopo. 

La guvernero 


‘Ka me ne esas la guvernero?’ me klamis. 
£ Ka tu?’ questionis viro altstatura ed 
obskura, e pasis sua manui trans sua oreli 
quale se forsendar sonjo. Me stacabis ye la 
guvernilo dum l’obskura nokto, febla 
lanterno brulante super mea kapo, e nun ta 
viro venabis ed esforcis forpulsar me. E pro 
ke me ne cedis me, il pozis sua pedo adsur 
mea pektoro e lente aplastis me dum ke me 
tenegis la nabo dil guvernilo, tordante ol 
per falar. Ma la viro sizis ol, tiris ol ad olua 
plaso, e forpulsis me. Me balde ordinis me, 
tamen, kuris al luko qua apertas al 
gameleyo, e kriis: ‘Viri! Kamaradi! Venez 
adhike, quik! Nekonocato forpulsas me del 
guvernilo!’ Lente ili acensis, klimis la 
kabin-skalo, fatigite, shancelante, figuri 

potenta. ‘Ka me esas la guvernero?’ me 
demandis. Li afirmis per kapsigni, ma 
regardis nur la nekonocato, stacis cirkum il 
en mi-cirklo, ed il impereme dicante: ‘Ne 
jenez me!’ ili kunvenis, kapsignifis ye me, e 
decensis la kabin-skalo. Quala homi! Kad ili 
ultempe pensas, o nur tranas su senskope 
trans la tero? 

La tupio 


Ula filozofo frequentas kindi ludanta. E 
vidante puerulo havanta tupio, lu guatas. 
Tam balde kam la tupio rotaceskas, la 
filozofo persequas ed esforcas kaptar ol. Lu 
ne perturbeskas kande la kindi bruisoze 
protestas ed esforcas eskartar lu de sua 
ludilo; se lu povas kaptar la tupio ankore 
rotacanta, lu esas felica, ma nur dum 
instanto; pose lu jetas ol al tero e foriras. 
Nam lu kredas, ke komprenar irga detalo, 
exemple, to di tupio rotacanta, suficos por 
komprenar omno. Pro to lu ne okupas su 
per granda problemi, to semblas esar 
nesparema. La maxim mikra detalo esante 
komprenata, lore omno esas komprenata, 
pro to lu okupas su nur per tupii rotacanta. 
Ed irgekande on preparas rotacigar la tupio, 

lu esperas, ke cafoye lu sucesos; tam balde 
kam la tupio rotaceskas e lu anhelante 
persequas ol, l’espero divenas certeso, ma 
tenante la ligna folajo en sua manuo, lu 
nauzeas. La kriachado dil kindi, quan lu til 
nun ne audabis e qua nun subite perforas 
l’oreli, forigas lu, e lu shancelas quale tupio 
sub flogilo nehabila. 

Deziro esar Indiano Amerikana 


Utinam on esez Indiano Amerikana, pronta, 
e sur kavalo kureganta, inklinante su aden 
la vento, iterante tremante trans la tero 
tremanta, til ke on forjetas la sporni, nam 
on bezonas nula sporni, forjetas la reini, 
nam on bezonas nula reini, ed apene vidas, 
ke l’avana tero esas glate tondizita erikeyo, 
mem sen kavalo-kolo e sen kavalo-kapo. 

Fableto 


‘Ho ve,’ dicis la muso, ‘la mondo omnadie 
diminutesas. Komence ol esis tante granda 
ke me timis, me sempre kuris, e me joyis 
kande tandem me vidis muri fore dextre e 
sinistre, ma ta longa muri streteskis tante 
rapide, ke me ja esas en la lasta chambro, ed 
ibe en angulo esas la kaptilo aden qua me 
mustas kurar.’ ‘Tu nur bezonas turnar su,’ 
dicis la kato, e parmanjis lu. 

Venar adheme 


Me rivenas, me pasas sub l’arko e cirkume 
regardas. To esas l’olima korto di mea 
patro. La flako meze di ol. Utensili antiqua e 
neutila, konfuze amasigita, obstruktas la 
voyo al atik-eskalero. La kato guatas sur la 
balustrado. Shifono, olime volvita cirkum 
bastono por ludo, fluktuas en la brizo. Me 
arivas. Qua aceptos me? Qua vartas dop la 
pordo dil koqueyo? Fumo acensas del 
kameno, on bolias kafeo por supeo. Ka tu 
sentas, ke tu fitas, ka tu aklimatas tu? Me 
ne savas, me esas tre necerta. Ol esas ya la 
domo di mea patro, ma singla objekto 
stacas kolde apud l’altra, quale se ol sucias 
pri sua propra aferi, quin me mi-obliviis, 
mi-nulsavis. Quale me esus utila a li, quo 
me esas a li, quankam me esas la filiulo di 

mea patro, l’olima farmisto? E me ne 
audacas frapetar la pordo dil koqueyo, me 
nur askoltas de disto, me tale stacas, por ke 
me ne esez surprizita kom sekreta 
askoltanto. E pro ke me askoltas de disto, 
me audas nulo ma febla sono dil horlojo 
qua pasas del dii di puereso, ma forsan nur 
supozas, ke me audas ol. Irge qua eventas 
en la koqueyo esas la sekretajo di ti qui ibe 
sidas, sekretajo quan li celas de me. Quante 
plu longe on hezitas ye la pordo, tante plu 
multe on divenas nekonocata. Quo eventus, 
se ulu nun apertus la pordo e questionus 
me? Ka me ne lore kondutus quale on qua 
volas retenar sua sekretajo? 

Sonjo 


Josef K. sonjis: 

Esis bela dio e K. volis promenar. Ma lu 
apene irabis du pazi ante ke lu esis en la 
tombeyo. Ibe esis voyeti tre artificale e 
nepraktikale tordita, ma lu glitis alonge tala 
voyeto quaze sur fluo torental per mieno 
nemoveble flugetanta. Mem de fore, lua 
okuli vidis nove facita tomb-teramaso, ube 
lu volis haltar. Ca tombo esis preske 
tentiva, e lu opinionis, ke lu ne povas adirar 
sat rapide. Ulfoye, tamen, lu apene vidis la 
tombo; ol esis celita da flagi, li tordis su e 
frapis l’una l’altra per granda forco; on ne 
povis vidar la flag-portanti, ma ibe semblis 
esar multa joyo. 

Dum ke lu regardis la disto, lu subite 
vidis la sama tombo apud su, preske dop su. 

Lu hastis al herbaro. Dum ke la voyeto 
duris irar sub sua pedo saltanta, lu shancelis 
e falis a sua genui avan la teramaso. Du viri 
stacis dop la tombo, portis tomb-petro inter 
li en la aero; K. apene aparabis kande li 
pulsis la tomb-petro aden la sulo e stacis 
quale fixigita. Quik triesma viro emersis del 
arbustaro, quan K. quik rikonocis kom 
artisto. II portis nur pantalono e kamizo 
male butonagita; il portis kasqueto velvura 
sur sua kapo; en ilua manuo il tenis 
krayono ordinara, per qua il proximeskante 
facis figuri en la aero. 

Tenante ta krayono, il nun afrontis la 
suprajo dil tomb-petro; la petro esis tre alta, 
il ne bezonis blotisar, ma mustis inklinar su 
adavane, nam la teramaso, adsur qua il ne 
volis pazar, separis il de la tomb-petro. Do il 
stacis pedpinte ed apogis su sur la tomb- 
petro per sua sinistra manuo. Per tre habila 
ago il sucesis facar ora literi per la krayono 
ordinara; il skribis: ‘Hike repozas—’ Singla 
litero aparis pure e belege, profunde 
skultita ed ek pura oro. Skribinte la du 
vorti, il regardis K.; K., qua tre avide vartis 
la progreso dil enskribo, apene atencis la 
viro, ma regardis nur la petro. Fakte, la viro 
rikomencis skribar, ma ne povis, esis ula 
obstaklo, il faligis la krayono e turnis su a 

K. K. anke regardis l’artisto e komprenis, ke 
il esas multe perturbita, ma ne povis dicar 
pro quo. Ilua omna olima vivozeso forirabis. 
K. anke esis perturbita da to; li kambiis 
senpova regardi; esis leda miskompreno 
quan nulu povis solvar. Ye tempo 
nekonvenanta, klosheto sonis del funer- 
kapelo, ma l’artisto signifis per levita 
manuo ed ol cesis sonar. Pos kurta tempo ol 
rikomencis; tafoye tre nelaute e, sen 
demando partikular, quik cesis; quale se ol 
volis nur probar sua sono. K. chagrenis pro 
la stando dil artisto, ploreskis e singlutis en 
sua manui avane pozita. L’artisto vartis til 
ke K. kalmeskis, e lore decidis, pro ke lu ne 
povis evitar to, durar skribar. L’unesma 
stroketo facita esis redemto por K., ma 
l’artisto evidente facis ol maxim 
nevoluntante; la skriburo ne plus esas tante 
belega, precipue, ol semblis mankar oro, la 
lineo pale e neferme skisesis, ma la litero 
divenis tre granda. Ol esis J, preske 
kompletigita kande l’artisto iracoze frapis 
un pedo aden la tomb-teramaso, igis la sulo 
spricar omnalatere. K. tandem komprenis il; 
esis nula tempo por intercesar; per sua 
omna fingri il exkavis la sulo, qua ofris 
preske nula rezisto; omno semblis esir 
preparata, ma esis nur dina sul-krusto; 

direte dop ol, granda truo apertesis havanta 
muri inklinata, aden qua K., pulsita da 
milda aero-fluo ye la kolo, sinkis. Irante 
adinfre, lua kapo ankore rekta sur la kolo, 
ja aceptata del nepenetrebla profundeso, lua 
nomo per grand ornamenti kuris trans 
tomb-petro. 

Joyigita da la vidajo, lu vekis. 

Renuncez! 


Esis tre frue matine, la stradi neta e 
dezertita, me iris al staciono. Komparante la 
turm-horlojo a mea posh-horlojo, me vidis, 
ke esas multe plu tarda kam me supozabis e 
ke me mustas hastar; la hororo pro ta 
deskovro igis me necerta pri la voyo, me ne 
ja tre bone konocis l’urbo; fortunoze, 
proxime esis policisto, me kuris ad il ed 
anhelante demandis la voyo. II ridetis e 
dicis, ‘Vu volas, ke me montrez la voyo?’ 
‘Yes,’ me dicis, £ pro ke me ne ipse povas 
trovar ol.’ ‘Renuncez, renuncez,’ dicis il, e 
turnis su per ocilego quale on qua volas 
esar sola kun sua ridado. 

Shakali ed Arabi 


Ni kampis en l’oaziso. Mea kompani 
dormis. Arabo, alta, blanke vestizita, 
preterpasis me. II sorgabis sua kameli ed 
iris a sua dormo-plaso. 

Me jetis me adsur mea dorso an la herbi; 
me volis dormar; me ne povis. L’ululo di 
fora shakalo; me itere rekte sideskis. E to 
quo esabis tante fora esis subite proxima. 
Amaso de shakali cirkum me; l’okuli 
cintilifanta, matide orea mortanta; dina 
korpi movas ajile e rapide quale se sub 
flogilo. 

Un de li venis del dopajo, pulsis su adsub 
mea brakio, an me, quale se lu bezonas mea 
varmeso, pose pazis adavan me e parolis, 
preske okulo an okulo: 

‘Me esas la maxim evoza shakalo fore e 
proxime. Me joyas hike aceptar vu. Me 
preske esis senespera, nam ni sencese 
vartas vu. Mea matro vartis, ed elua matro, 
ed elua omna matri, til la matro di omna 
shakali. Kredez lo!’ 

£ Me surprizesas,’ me dicis, ed obliviis 
acendar la lenio-amaso qua esis pronta por 
forpulsar la shakali per sua fumo. £ Me tre 
surprizesas audar to. Me venas del fora 
nordo nur hazarde e facas kurta voyajo. Do, 
quon vi volas, shakali?’ 

Quaze kurajigita da ta konverso forsan 
tro amikal, lia cirklo pluproximeskis, omnu 
anhelante e grondante. 

‘Ni savas,’ la maxim evoza komencis, ‘ke 
vu venas del nordo, e pro to ni esperas. Ibe 
esas tala mento netrovebla hike inter 
I’Arabi. Komprenez, on ne povas ganar 
kontre ta kold arogo. Li mortigas animali 
por manjar li, e li ne egardas kadavri.’ 

£ Ne parolez tante laute,’ me dicis, ‘Arabi 
proxime dormas.’ 

£ Vu esas ya stranjero,’ dicis la shakalo, 
‘altre vu savus, ke tra la historio dil mondo, 
shakalo nultempe timis Arabo. Ka ni devas 
timar li? Ka ne esas sata desfortuno, ke ni 
ejektesis adinter tala homi?’ 

‘Forsan, forsan,’ me dicis, ‘me ne judikas 
pri aferi tante fora de me. To semblas esar 
konflikto tre anciena; esas probable en la 
sango; do forsan ol finos per sango.’ 

£ Vu esas tre injenioza,’ dicis l’olda 
shakalo; e li omna mem plu rapide anhelis, 
la pulmoni rapide respiris, quankam li ne 
movis. Bitra odoro fluis ek lia boki apertita 
—ulfoye me povis tolerar ol nur per klemar 
mea denti. ‘Vu esas tre habila. To quon vu 
dicis konkordas kun nia doktrino anciena. 
Do ni prenos lia sango, e la konflikto 
finesas.’ 

‘Ho,’ me dicis plu abrupte kam me 
intencis, ‘li defensos su. Li pafos granda 
nombri de vi per sua pafili.’ 

£ Vu miskomprenas ni,’ lu dicis, ‘traito di 
homi qua ne ja desaparas en la fora nordo. 
Ni ne mortigos li. La Nilo ne havas sat 
multa aquo por purigor ni. Mem vidar lia 
korpi vivanta igas ni quik forkurar aden plu 
pura aero, aden la dezerto qua, pro to, esas 
nia hemo.’ 

Ed omna shakali cirkondanta—e dume 
multi de li advenabis del disto—abasis sua 
kapi adinter la avana gambi e netigis oli per 
la pedi; semblis, ke li volis celar antipatio 
tante terorinda, ke me plue deziregis 
eskapar la cirklo per granda salto. 

‘Quon vi intencas facar?’ me questionis, 
dezirante staceskar; ma me ne povis; du 
yuna animali mordabis la dopajo di mea 
vestono e kamizo; me mustis durar sidar. 
‘Li tenas vua tranajo,’ solene dicis l’olda 
shakalo, por explikar, ‘signo di respekto.’ 
‘Liberigez me!’ me kriis nun a l’oldo, nun al 
yuni. ‘Komprenende, li facos lo,’ dicis 
l’oldo, ‘se lon vu volas. Ma lo bezonos kelka 
tempo nam, segun nia kustumi, li profunde 
insertis sua denti e mustas unesme lasar sua 
boki gradope apertesar. Dume, askoltez nia 
demando.’ ‘Via konduto ne igas me 
recevema,’ me dicis. ‘Ne punisez ni pro nia 
nehabileso,’ lu dicis, e nun unesmafoye 
introduktis la tono natural di sua voco por 
helpar su. ‘Ni esas animali kompatinda, ni 
havas nur nia denti; por to omna quon ni 
deziras facar, lo bona e lo mala, ni havas 
nur nia denti.’ ‘Do, quon vi volas?’ me 
questionis, nur poke kalmigita. 

‘Sinioro,’ lu kriis, ed omna shakali ululis; 
de fore to semblis a me esar melodio. 
‘Sinioro, vu devas haltigar la konflikto qua 
separas la mondo. Nia ancestri deskriptis 
tala homo quala vu kom ta qua facos lo. Ni 
mustas esar liberigita de l’Arabi; kun aero 
respirebla, la vidajo til la horizonto cirkum 
ni vakuigita de Arabi; nula lamento de 

mutonyuno, quan Arabo poniardagas; 
omna animalo devas pacoze mortar; 
netushita, ol devas esar drenita da ni e 
purigita til la osti. Pureso, ni deziras nulo 
ma pureso’—e nun li omna ploris e singlutis 
—‘Quale vu toleras olta en ca mondo, vu, 
nobla kordio e dolca intestinaro? Sordideso 
es lia blanko; sordideso es lia nigro; hororo 
es lia barbi; regardar l’angulo di lia okuli 
igas on sputar; e se li levus sua brakii, 
l’inferno apertus su en lia axeli. E pro to, ho 
sinioro, pro to, ho kara sinioro, per la helpo 
di vua manui omnapotenta, tranchez lia 
fauci per ta cizo!’ E pos signo per lua kapo, 
shakalo venis portante per sua dento 
kanina mikra sut-cizo kovrita per olda 
rusto. 

‘Do, tandem la cizo e quik la fino!’ kriis 
l’Araba chefo di nia karavano, qua reptabis 
a ni avan la vento e nun ociligis sua flogilo 
giganta. 

La shakali rapide fugis, ma ankore restis 
kelke fore, amasigite, multa animali tante 
proxima l’una a l’altra e tante rigida, ke li 
aspektis quale se li esas en streta inkluzeyo 
e kimeri fluktuas super li. 

‘Do vu, sioro, vidis ed audis ca 
spektaklo,’ dicis l’Arabo, e ridis tam gaye 
kam permisata da la tacemeso di sua tribuo. 

‘Do vu savas to quon l’animali volas?’ me 
questionis. ‘Komprenende, sioro,’ il dicis. 
‘To esas bone konocata; tam longe kam 
esos Arabi, ta cizo vagos kun ni tra la 
dezerti e vagos kun ni til la fino di tempo. 
Omna Europano esas ofrita olta por la 
granda tasko; omna Europano esas ta quan 
li supozas esar apta facor to. Ta animali 
havas espero absurda. Foli, li esas advera 
foli. Pro to ni amas li; li esas nia hundi, plu 
bela kam le vua. Regardez, dum la nokto 
mortis kamelo, me igas ol hike adportesar.’ 

Quar portanti advenis e jetis la kadavro 
pezoza adavan ni. Tam balde kam ol jacis 
ibe, la shakali ululis. Quale se tranita da ligi 
nerezistebla, li heziteme reptis adavane, lia 
korpi frotis la tero. Li obliviabis l’Arabi, 
obliviabis odio, ed esis facinata da la 
prezenteso di kadavro potente malodoranta. 
Un de li ja pendis del fauco dil kamelo e per 
l’unesma mordo trovis l’arterio. Quale 
pumpileto furioza qua volas, tam rezolveme 
kam senespere, extingar vinkanta incendio, 
omna muskulo di lua korpo tranis e 
movetis en sua plaso. E ja same laborante, 
omnu esis amasigita an la kadavro tam alte 
kam monto. 

Lore la chefo laute krakigis sua akuta 
flogilo super li. Li levis sua kapi, mi-ebrie, 

mi-senpove; vidis l’Arabi stacar avan li; nun 
sentis la flogilo frapar lia muzeli; saltante 
retretis, e retrokuris kelke fore. Ma la sango 
dil kamelo ja esis en flaki, fumifis, la 
kadavro esis larje lacerita en plura parti. Li 
ne povis rezistar; li itere esas ibe; la chefo 
itere levis la flogilo. Me sizis ilua brakio. 

‘Sioro, vu esas justa,’ il dicis. ‘Ni livez li a 
lia laboro. Pluse, esas tempo deskampar. Vu 
vidis li. Bonega animali, ka ne? E quante 
multe li odias ni!’ 


110 









